b'\n_START_ARTICLE_\nLevi\xc4\x8dnik (rodbina)\n_START_PARAGRAPH_\nLevi\xc4\x8dnik, priimek znane slovenska rodbine iz \xc5\xbdeleznikov, iz katere je iz\xc5\xa1lo ve\xc4\x8d znamenitih mo\xc5\xbe._NEWLINE_Ker so bile rojstne knjige v \xc5\xbdeleznikih pri velikem po\xc5\xbearu leta 1822 v ognju uni\xc4\x8dene, je mogo\xc4\x8de zasledovati prednike rodbine le do Janeza (An\xc5\xbeeta) Levi\xc4\x8dnika ki je umrl okoli leta 1766. Imel je sinova Jurija in Bla\xc5\xbea._NEWLINE_Jurij Levi\xc4\x8dnik, poro\xc4\x8den z Marijo Navinc, je imel sina Ga\xc5\xa1perja Jurija (1772-1824). \xc5\xbdena Marija se je po mo\xc5\xbeevi smrti drugi\xc4\x8d poro\xc4\x8dila z N. Martin\xc4\x8di\xc4\x8dem. Iz tega zakona je imela sina, fu\xc5\xbeinarja Franca Martin\xc4\x8di\xc4\x8da._NEWLINE_Bla\xc5\xbe Levi\xc4\x8dnik je bil kroja\xc4\x8d, ki je leta 1790 kupil dele\xc5\xbe v \xc5\xbeelezni\xc5\xa1kih fu\xc5\xbeinah, ki pa so ga morali dedi\xc4\x8di po njegovi smrti prodati. Njegova sinova sta bila: Gregor Levi\xc4\x8dnik (~1777-1845) in Luka Levi\xc4\x8dnik (1780\xe2\x80\x931860). Gregor in Luka sta se s pridnostjo in po\xc5\xa1tenostjo povzpela od \xc5\xbeebljarjev do ve\xc4\x8djih trgovcev z \xc5\xbeeleznino, zlasti z \xc5\xbeeblji in postala fu\xc5\xbeinarja. Trgovala sta, posebno Luka, ve\xc4\x8dinoma pe\xc5\xa1 v Trst, na Reko in najmanj enkrat na leto pe\xc5\xa1 ali po Savi na Hrva\xc5\xa1ko, v Slavonijo, Banat in v Bosno. V letih 1816 in 1817 sta bila velika dobrotnika \xc5\xbdeleznikov in okolice, ker sta skrbela, da so ljudje imeli delo in zamenjavala \xc5\xbeelezninske izdelke za \xc5\xbeito. Luka je zaposloval 16\xe2\x80\x9340 oseb. Njegov sin Jernej si je prizadeval, da bi o\xc4\x8de prejel plemi\xc5\xa1ki naslov s pridevkom\xc2\xa0\xc2\xbbEisenkron\xc2\xab. Lukovi sinovi so bili: Jernej Levi\xc4\x8dnik; Jurij Levi\xc4\x8dnik (1812-1876), pravnik; Peter Levi\xc4\x8dnik (1819-1900), upokojen kot naslovni svetnik vi\xc5\xa1jega sodi\xc5\xa1\xc4\x8da v Celju; Franc Ksaver Levi\xc4\x8dnik (1822-1888), upokojen kot \xc5\xbeupnik v \xc5\xbdeleznikih in Jo\xc5\xbeef Levi\xc4\x8dnik (1826-1909), u\xc4\x8ditelj, pesnik in organist u\xc4\x8ditelj._NEWLINE_Jurij Levi\xc4\x8dnik, (1812\xe2\x80\x931876) je na Dunaju \xc5\xa1tudiral pravo. Slu\xc5\xbeboval je pri patrimonijalni gosposki v Paternionu, potem v Obervellachu na Koro\xc5\xa1kem. Leta 1845 je bil imenovan za okro\xc5\xbenega komisarja pri okro\xc5\xbenem komisarijatu v Ribnici, 1849 za okro\xc5\xbenega sodnika v \xc5\xa0kofji Loki, 1854 za predstojnika okro\xc5\xbenega urada v Kranjski gori, ob reorganizaciji novih okro\xc5\xbenih sodi\xc5\xa1\xc4\x8d leta 1867 ponovno za okro\xc5\xbenega sodnika v \xc5\xa0kofji Loki, kjer je ostal do smrti. Njegov sin Albert Levi\xc4\x8dnik je postal predsednik de\xc5\xbeelnega sodi\xc5\xa1\xc4\x8da v Ljubljani.'